标题：736年
中国纪年
736年， 唐玄宗至道大圣大明孝皇帝开元二十四年
历史大事
限逃户自首
开元二十四年（七三六）正月十日敕：“天下逃户，听尽今年内自首。有旧产者令还本贯，无者别俟进止（另候处理）。逾限不首，当命专使搜求，散配诸军（分散发配到各地充军）。
赐《令长新戒》
开元二十四年（七三六）二月四日，玄宗宴新除县令于朝堂，自作《令长新戒》一篇，赐天下县令。按：秦制：县万户以上为令，秩一千至六百石；万户以下为长，秩五百至三百石。故“令长”专指县官。
委礼部侍郎试贡举人
旧制由吏部考功员外郎掌试贡举人，有进士李权，陵侮员外李昂，议者以员外郎位卑（从六品上），不能服众。于是，开元二十四年（七三六）三月十二日敕，自今委礼部侍郎（正四品下）试贡举人。九月二十日，礼部以贡举请别置印。
玄宗赦安禄山不死
安禄山者，本营州（今辽宁朝阳）杂胡，其母系巫女，祷于轧荦山生子，故初名阿荦山（后易名禄山）。相传其父本姓康，既死，其母携之再适突厥安延偃。会其部落破散，乃随延偃兄子思顺逃至幽州，因冒姓安，自名禄山。张守珪为幽州节度使，以禄山为捉生将（“捉生”为擒捉活俘虏。“捉生将，”唐、五代时军官名）。禄山每与数骑出，辄能擒数十人而返，且狡猾善揣人意，守珪爱之，养以为子，渐升至平卢讨击使，左骁卫将军。后守珪使禄山讨奚、契丹叛者，禄山恃勇轻进，为虏所败，开元二十四年（七三六）四月二日，守珪奏请斩之。禄山临刑呼曰：“大夫（守珪官御史大夫）不欲灭奚、契丹耶？奈何杀禄山！”守珪亦惜其骁勇，乃改执送京师。宰相张九龄批奏曰：“昔穰苴诛庄贾，孙武斩宫嫔，守珪军令若行，禄山不宜免死。”（九龄疑守珪包庇所爱）玄宗惜其才，敕令免禄山官，以白衣充将领。九龄固争曰：“禄山失律丧师，于法不可不诛。且臣观其貌，有反相，不杀必为后患。”玄宗曰：“卿勿以王夷甫识石勒，枉害忠良。”竟赦之。此为天宝末安禄山叛唐张本。
史卒干赐名思明
有史卒干者（卒音促），与安禄山同里闬，先后一日生（史称思明除日生，禄山元日生）。及长相亲爱，皆为互市牙郎（牙郎即牙商，谓双方互市价决于其齿牙也），以好勇斗狠知名。卒干尝负官债逃入奚中，为奚人巡查所得，将欲杀之。卒干骗之曰：“我，唐之和亲使也。汝杀我，祸且及汝国！”巡查者信之，送诣奚王牙帐，卒干见奚王，长揖不拜，奚王虽怒，然畏唐，不敢杀，以客礼馆之，使百人随卒干入唐。卒干谓奚王曰：“王遣人虽多，观其才，皆不足以见天子。闻王有良将琐高者（“琐高”乃奚中酋豪之号，如前见李诗琐高），何不使之入朝。”奚王即命琐高与牙下三百人随卒干往。卒干将至平卢（今河北卢龙），先使人谓唐之军使裴休子曰：“奚使琐高与精锐俱来，声言入朝，实欲袭军城，宜谨为之备，先事图之。”休子乃具军容出迎，至馆，悉坑杀其从兵，执琐高送幽州。张守珪以卒干为有功，奏为果毅（武官名），累迁将军。后入朝奏事，玄宗与语，悦之，赐名思明。此为“安史之乱”张本。
刘志诚作乱，被斩
开元二十四年（七三六）五月，醴泉（今陕西礼泉）人刘志诚以迷信妖术作乱，驱掠路人，将趋咸阳，村民走告县官，焚桥断路以拒之，其众遂溃。数日，悉擒斩之。
初分月给百官俸钱
开元二十四年（七三六）六月二十三日敕：“百官料钱，宜合为一色，都以“月俸”为名，各据官品，随月给付。”表见于下（钱数单位：文）
张九龄不欲相李林甫
初，玄宗欲以李林甫为相，问于中书令张九龄。九龄对曰：“宰相系国安危，陛下相林甫，臣恐异日为庙社之忧。”玄宗不从。时九龄方以文学为玄宗所重，林甫虽恨，犹曲意事之。侍中裴耀卿与九龄善，林甫并疾之。开元二十四年（七三六）十月，玄宗因东都宫中有怪，欲即还西京（原定明年二月），裴耀卿、张九龄曰：“今农收未毕，请俟仲冬。”李林甫潜知帝意，二相退，林甫独留，言于帝曰：“长安、洛阳，陛下东、西宫耳。往来行幸，何更择时!即使妨于农收，但应免沿途租税而已。臣请宣示百司，即日西行。”玄宗悦，从之。林甫逢君排异，往往如此。
九龄不欲封赏牛仙客
朔方节度使牛仙客，前在河西能节用度，勤职业，仓库充实，器械精利，玄宗闻而嘉之，欲加仙客尚书。张九龄曰：“不可。尚书古之纳言，唐兴以来，惟旧相及扬历中外有德望者乃为之。仙客本河湟使典，今骤居清要，恐羞朝廷。”玄宗曰：“然则但加实封可乎?”对曰：“不可。封物所以劝有功也，边将实仓库，修器械，乃常务耳，不足为功。陛下赏其勤，赐之金帛可也，裂土封之，恐非其宜。”玄宗默然。李林甫言于上曰：“仙客，宰相才也，何有于尚书！九龄书生，不达大体。”玄宗悦，明日复以仙客实封为言，九龄固执如初。玄宗怒，变色曰：“事皆由卿耶?”九龄顿首谢曰：“陛下不知臣愚，使待罪宰相，事有未允，臣不敢不尽言。”玄宗曰：“卿嫌仙客寒微，如卿有何阀阅?”九龄曰：“臣岭海孤贱（九龄，广东韶州人）不如仙客生长中华（仙客，陕西泾川人），然臣出入台阁，典司诰命有年。仙客边隅小吏，目不知书，若大任之，恐不惬众望。”林甫退而言曰：“苟有才识，何必辞学！天子用人，有何不可！”开元二十四年（七三六）十一月，赐仙客爵陇西县公，食实封三百户。此为仙客来日入相张本。
张九龄力护太子
玄宗为临淄王时，赵丽妃，皇甫德仪（德仪，女官名）、刘才人皆有宠。丽妃生太子瑛，德仪生鄂王瑶，才人生光王琚。及即位，幸武惠妃，丽妃等皆失宠。惠妃生寿王瑁，宠冠诸子。太子与瑶、琚会于内第（时太子与诸王皆居禁中），各以母失职有怨望语，驸马都尉杨洄尚咸宜公主（武惠妃生），常伺三子过失以告惠妃，惠妃泣诉于玄宗，曰：“太子阴结党羽，将害妾母子，亦指斥至尊（谓太子等也指斥玄宗）。”玄宗大怒，以语宰相，欲皆废之。九龄曰：“陛下践阼垂三十年，太子诸王不离深宫，日受圣训。天下之人皆庆陛下享国久长，子孙蕃昌。今三子皆已成人，不闻大过，陛下奈何一旦以无根之语，喜怒之际，尽废之乎?且太子天下本，不可轻摇。昔晋献公听骊姬之谗杀申生，三世大乱；汉武帝信江充之诬罪戾太子，京城流血；隋文帝纳独孤后之言黜太子勇，立炀帝，遂失天下。由此观之，不可不慎。陛下必欲为此，臣不敢奉诏。”李林甫初无言，退而私谓宦官之贵幸者曰：“此主上家事，何必问外人?”玄宗犹豫未决。惠妃密使官奴牛贵儿谓九龄曰：“有废必有兴，公为之援，宰相可长处。”九龄叱之，以其语白玄宗，玄宗为之动容。故讫九龄罢相，太子得无动。
张九龄罢政事
李林甫日夜短九龄于玄宗，玄宗渐疏九龄，九龄亦心知之。开元二十四年（七三六）夏，玄宗命高力士以白羽扇赐九龄，九龄于是献《白羽扇赋》以寄意（谓将如秋扇见捐）。先是九龄与中书侍郎严挺之（严武父、杜甫友）善，欲引以为相，尝谓严曰：“李尚书方承恩（时李林甫以礼部尚书同三品），足下宜一造门，与之款洽。”挺之素负气，薄林甫为人，竟不之诣。林甫引萧炅为户部侍郎，炅素不学，尝对挺之读“伏腊”（夏伏日、冬腊日）为“伏猎”，挺之言于九龄曰：“省中岂容有伏猎侍郎！”由是出炅为岐州刺史，故林甫怨挺之。挺之离婚妇改嫁蔚州刺史王元琰，元琰坐赃罪下三司按鞫，挺之为之营解。林甫因左右使于禁中白玄宗，玄宗问宰相“挺之为罪人请属所由”，九龄曰：“此乃挺之出妻，不宜有别情。”玄宗曰：“虽离，亦复有私。”于是玄宗积前事，以耀卿与九龄为阿党（阿私结党），开元二十四年十一月二十七日，以耀卿为左丞相，九龄为右丞相，并罢政事。而以李林甫兼中书令，以牛仙客为工部尚书，同中书门下三品，领朔方节度如故。严挺之则贬洺州刺史，王元琰流岭南。
李林甫为相尚术
玄宗时，凡用三十四相，其有特色者，如姚崇尚通，宋璟尚法，张嘉贞尚吏（按章程办事），张说尚文，李元纮、杜暹尚俭，韩休、张九龄尚直。九龄既罢相，朝臣无复直言。林甫奸相，恶直喜曲，善用权术。史称其城府深密，人莫窥其际。好以甘言啖人，而阴中伤之，不露辞色。凡为玄宗所厚者，始则亲结之，及位势稍逼，辄以计去之。虽老奸巨猾，无能逃其术者。欲蔽塞玄宗视听，自专大权，公然召集谏官曰：“今明主在上，群臣将顺之不暇，乌用多言!诸君不见立仗马乎？食三品料，一鸣辄斥去，悔之何及！”补阙杜琎尝上书言事，明日，黜为下邽（故址今陕西富平与大荔之间）令。牛仙客既为林甫所引，专给唯诺而已，由是谏诤之路绝。
僧道同隶宗正
唐朝皇帝对佛道二教，历代尊贬、隶属各不同。老子姓李，故唐高宗尊道教；武后赖《大云经》革命，故武周尊佛教。李为国姓，故道士隶属宗正寺；佛教来自外国，故僧尼隶属鸿胪寺。有时令道士女冠位于僧尼之前，有时又令在后。开元二十四年七月二十八日，中书门下奏：“臣等商量，缘老子至流沙，化胡成佛法，本西方兴教，使同客礼，割属鸿胪，自尔已久，因循积久。（此追述从前以僧尼隶鸿胪寺之原因）圣心以元元本系，移就宗正，诚如天旨，非愚虑所及。（此言玄宗以佛教也出于老子本支，故移僧尼隶宗正寺，实非愚臣考虑所及）伏望过元日后，承春令便宣；其道僧等既缘改革，亦望此时同处分。（此言明年正旦当宣布此事，僧道都隶宗正）”玄宗从之。按：此奏实行甚暂。开元二十五年（七三七）七月七日又制：“道士女冠，宜隶宗正寺；僧尼令祠部检校。”至天宝二载（七四三）三月十三日制：“僧尼隶祠部，道士宜令司封检校，不须隶宗正寺。”
吴道子入宫供奉
吴道玄字道子，阳翟人，善画，玄宗召入内廷供奉，为内教博士。尝于大同殿图嘉陵江三百余里山水，一日而毕。于景云寺画“地狱变”，见者惧罪修善，屠沽为之改业。
陆象先卒
象先字崇贤，吴县人。举制科高第，景云中同中书门下平章事。玄宗继位，太平公主谋废立，象先有保护之功，封兖国公。罢为剑南按察使。为政尚仁恕，每曰：“天下本无事，庸人扰之为烦耳。苟澄其源，何忧不治?”迁太子少保卒，谥文贞。
日本副使返国，唐僧道璇同往
开元二十四年（七三六）日本遣唐副使中臣名代返国，唐人袁晋卿、皇甫东朝、洛阳大佛先寺沙门道璇、婆罗门僧正菩提先那、林邑僧佛彻及波斯人李密医等同行至日本。既抵日，馆道璇于大安寺西唐院，讲所赍之《律藏行事抄》，为日本弘通律宗之先驱。
裴漼卒
漼，闻喜人。举明经，官监察御史。时崔漼、郑愔坐奸赃，安乐公主与上官昭容皆包庇之，漼执正其罪。进中书舍人，睿宗当旱，造金仙、玉真二观，漼上书谏止。开元中升吏部侍郎，甄士甚多，升吏部尚书。开元廿四年卒、谥懿。撰有《嵩岳少林寺碑》。
张九龄上《千秋金镜录》
开元二十四年（七三六）八月五日千秋节（玄宗生日），群臣皆献宝镜。张九龄以为“以镜自照见形容，以人自照见吉凶。”乃述前世兴废之源，为书五卷，谓之《千秋金镜录》，上之，玄宗赐书褒美。其书《唐书·艺夕志》已著录。
《资治通鉴》记载
玄宗至道大圣大明孝皇帝中之中开元二十四年（丙子，公元七三六年） 
春，正月，庚寅，敕：“天下逃户，听尽今年内自首，有旧产者令还本贯，无者别俟进止；逾限不首，当命专使搜求，散配诸军。” 
北庭都护盖嘉运击突骑施，大破之。 
二月，甲寅，宴新除县令于朝堂，上作《令长新戒》一篇，赐天下县令。 
庚午，更皇子名：鸿曰瑛，潭曰琮，浚曰玙，洽曰琰，涓曰瑶，滉曰琬，氵居曰琚，潍曰璲，沄曰璬，泽曰璘，清曰瑁，回曰玢，沐曰琦，溢曰环，沔曰理，泚曰玼漼曰珪，澄曰珙，潓曰瑱，漎曰璿，滔曰璥。 
旧制，考功员外郎掌试贡举人。有进士李权，陵侮员外郎李昂，议者以员外郎位卑，不能服众；三月，壬辰，敕自今委礼部侍郎试贡举人。 
张守珪使平卢讨击使、左骁卫将军安禄山讨奚、契丹叛者，禄山恃勇轻进，为虏所败。夏，四月，辛亥，守珪奏请斩之。禄山临刑呼曰：“大夫不欲灭奚、契丹邪！奈何杀禄山！”守珪亦惜其骁勇，欲活之，乃更执送京师。张九龄批曰：“昔穰苴诛庄贾，孙武斩宫嫔。守珪军令若行，禄山不宜免死。”上惜其才，敕令免官，以白衣将领。九龄固争曰：“禄山失律丧师，于法不可不诛。且臣观其貌有反相，不杀必为后患。”上曰：“卿勿以王夷甫识石勒，枉害忠良。”竟赦之。 
安禄山者，本营州杂胡，初名阿荦山。其母，巫也；父死，母携之再适突厥安延偃。会其部落破散，与延偃兄子思顺俱逃来，故冒姓安氏，名禄山。又有史窣干者，与禄山同里闬，先后一日生。及长，相亲爱，皆为互市牙郎，以骁勇闻。张守珪以禄山为捉生将，禄山每与数骑出，辄擒契丹数十人而返。狡黠，善揣人情，守珪爱之，养以为子。 
窣干尝负官债亡入奚中，为奚游弈所得，欲杀之；窣干绐曰：“我，唐之和亲使也。汝杀我，祸且及汝国。”游弈信之，送诣牙帐。窣干见奚王，长揖不拜，奚王虽怒，而畏唐，不敢杀，以客礼馆之，使百人随窣干入朝。窣干谓奚王曰：“王所遣人虽多，观其才皆不足以见天子。闻王有良将琐高者，何不使之入朝！”奚王即命琐高与牙下三百人随窣干入朝。窣干将至平卢，先使人谓军使裴休子曰：“奚使琐高与精锐俱来，声云入朝，实欲袭军城，宜谨为之备，先事图之。”休子乃具军容出迎，至馆，悉坑杀其从兵，执琐高送幽州。张守珪以窣干为有功，奏为果毅，累迁将军。后入奏事，上与语，悦之，赐名思明。 
故连州司马武攸望之子温昚，坐交通权贵，杖死。乙丑，朔方、河东节度使信安王祎贬衢州刺史，广武王承宏贬房州别驾，泾州刺史薛自劝贬澧州别驾；皆坐与温昚交游故也。承宏，守礼之子也。辛未，蒲州刺史王琚贬通州刺史；坐祎交书也。 
五月，醴泉妖人刘志诚作乱，驱掠路人，将趣咸阳。村民走告县官，焚桥断路以拒之，其众遂溃。数日，悉擒斩之。 
六月，初分月给百官俸钱。 
初，上因藉田赦，命有司议增宗庙笾豆之荐及服纪未通者。太常卿韦縚奏请宗庙每坐笾豆十二。 
兵部侍郎张均、职方郎中韦述议曰：“圣人知孝人之情深而物类之无限，故为之节制。人之嗜好本无凭准，宴私之馔与时迁移，故圣人一切同归于古。屈到嗜芰，屈建不以荐，以为不以私欲干国之典。今欲取甘旨肥浓，皆充祭用，苟逾旧制，其何限焉！《书》曰：‘黍稷非馨，明德惟馨。’若以今之珍馔，平生所习，求神无方，何必泥古，则簠簋可去而盘盂杯案当在御矣，韶濩可息而箜篌筝笛当在奏矣。既非正物，后嗣何观！夫神，以精明临人者也，不求丰大；苟失于礼，虽多何为！岂可废弃礼经以从流俗！且君子爱人以礼，不求苟合；况在宗庙，敢忘旧章？” 
太子宾客崔沔议曰：“祭祀之兴，肇于太古。茹毛饮血，则有毛血之荐；未有麹蘖，则有玄酒之奠。施及后王，礼物渐备；然以神道致敬，不敢废也。笾豆簠簋樽罍之实，皆周人之时馔也，其用通于宴飨宾客，而周公制礼，与毛血玄酒同荐鬼神。国家由礼立训，因时制范，清庙时飨，礼馔必陈，用周制也。园寝上食，时膳具设，遵汉法也。职贡来祭，致远物也。有新必荐，顺时令也。苑囿之内，躬稼所收，搜狩之时，亲发所中，莫不荐而后食，尽诚敬也。若此至矣，复何加焉！但当申敕有司，无或简怠，则鲜美肥浓，尽在是矣，不必加笾豆之数也。” 
上固欲量加品味。縚又奏每室加笾豆各六，四时各实以新果珍羞；从之。 
縚又奏：“《丧服》‘舅，缌麻三月，从母，外祖父母皆小功五月。’外祖至尊，同于从母之服；姨、舅一等，服则轻重有殊。堂姨、舅亲即未疏，恩绝不相为服，舅母来承外族，不如同爨之礼。窃以古意犹有所未畅者也，请加外祖父母为大功九月，姨、舅皆小功五月，堂舅、堂姨、舅母并加至袒免。” 
崔沔议曰：“正家之道，不可以贰；总一定义，理归本宗。是以内有齐、斩，外皆缌麻，尊名所加，不过一等，此先王不易之道也。愿守八年明旨，一依古礼，以为万代成法。” 
韦述议曰：“《丧服传》曰：‘禽兽知母而不知父。野人曰，父母何等焉！都邑之士则知尊祢矣；大夫及学士则知尊祖矣。’圣人究天道而厚于祖祢，系族姓而亲其子孙，母党比于本族，不可同贯，明矣。今若外祖及舅加服一等，堂舅及姨列于服纪，则中外之制，相去几何！废礼徇情，所务者末。古之制作者，知人情之易摇，恐失礼之将渐，别其同异，轻重相悬，欲使后来之人永不相杂。微旨斯在，岂徒然哉！苟可加也，亦可减也；往圣可得而非，则《礼经》可得而隳矣。先王之制，谓之彝伦，奉以周旋，犹恐失坠；一紊其叙，庸可止乎！请依《仪礼》丧服为定。” 
礼部员外郎杨仲昌议曰：“郑文贞公魏征始加舅服至小功五月。虽文贞贤也，而周、孔圣也，以贤改圣，后学何从！窃恐内外乖序，亲疏夺伦，情之所沿，何所不至！昔子路有姊之丧而不除，孔子曰：‘先王制礼，行道之人，皆不忍也。’子路除之。此则圣人援事抑情之明例也。《记》曰：‘无轻议礼。’明其蟠于天地，并彼日月，贤者由之，安敢损益也！” 
敕：“姨舅既服小功，舅母不得全降，宜服缌麻，堂姨舅宜服袒免。” 
均，说之子也。 
秋，八月，壬子，千秋节，群臣皆献宝镜。张九龄以为以镜自照见形容，以人自照见吉凶，乃述前世兴废之源，为书五卷，谓之《千秋金镜录》，上之；上赐书褒美。 
甲寅，突骑施遣其大臣胡禄达干来请降，许之。 
御史大夫李适之，承乾之孙也，以才干得幸于上，数为承乾论辨；甲戌，追赠承乾恒山愍王。 
乙亥，汴哀王璥薨。 
冬，十月，戊申，车驾发东都。先是，敕以来年二月二日行幸西京，会宫中有怪，明日，上召宰相，即议西还。裴耀卿、张九龄曰：“今农收未毕，请俟仲冬。”李林甫潜知上指，二相退，林甫独留，言于上曰：“长安、洛阳，陛下东西宫耳，往来行幸，何更择时！借使妨于农收，但应蠲所过租税而已。臣请宣示百司，即日西行。”上悦，从之。过陕州，以刺史卢奂有善政，题赞于其听事而去。奂，怀慎之子也。丁卯，至西京。朔方节度使牛仙客，前在河西，能节用度，勤职业，仓库充实，器械精利；上闻而嘉之，欲加尚书。张九龄曰：“不可。尚书，古之纳言，唐兴以来，惟旧相及扬历中外有德望者乃为之。仙客本河湟使典，今骤居清要，恐羞朝廷。”上曰：“然则但加实封可乎？”对曰：“不可。封爵所以劝有功也。边将实仓库，修器械，乃常务耳，不足为功。陛下赏其勤，赐之金帛可也；裂土封之，恐非其宜。”上默然。李林甫言于上曰：“仙客，宰相才也，何有于尚书！九龄书生，不达大体。”上悦。明日，复以仙客实封为言，九龄固执如初。上怒，变色曰：“事皆由卿邪？”九龄顿首谢曰：“陛下不知臣愚，使待罪宰相，事有未允，臣不敢不尽言。”上曰：“卿嫌仙客寒微，如卿有何阀阅！”九龄曰：“臣岭海孤贱，不如仙客生于中华；然臣出入台阁，典司诰命有年矣。仙客边隅小吏，目不知书，若大任之，恐不惬众望。”林甫退而言曰：“苟有才识，何必辞学！天子用人，有何不可！”十一月，戊戌，赐仙客爵陇西县公，食实封三百户。 
初，上欲以李林甫为相，问于中书令张九龄，九龄对曰：“宰相系国安危，陛下相林甫，臣恐异日为庙社之忧。”上不从。时九龄方以文学为上所重，林甫虽恨，犹曲意事之。侍中裴耀卿与九龄善，林甫并疾之。是时，上在位岁久，渐肆奢欲，怠于政事。而九龄遇事无细大皆力争；林甫巧伺上意，日思所以中伤之。 
上之为临淄王也，赵丽妃、皇甫德仪、刘才人皆有宠，丽妃生太子瑛，德仪生鄂王瑶，才人生光王琚。及即位，幸武惠妃，丽妃等爱皆驰；惠妃生寿王瑁，宠冠诸子。太子与瑶、琚会于内第，各以母失职有怨望语。驸马都尉杨洄尚咸宜公主，常伺三子过失以告惠妃。惠妃泣诉于上曰：“太子阴结党与，将害妾母子，亦指斥至尊。”上大怒，以语宰相，欲皆废之。九龄曰：“陛下践祚垂三十年，太子诸王不离深宫，日受圣训，天下之人皆庆陛下享国久长，子孙蕃昌。今三子皆已成人，不闻大过，陛下奈何一旦以无根之语，喜怒之际，尽废之乎！且太子天下本，不可轻摇。昔晋献公听骊姬之谗杀申生，三世大乱。汉武帝信江充之诬罪戾太子，京城流血。晋惠帝用贾后之谮废愍怀太子，中原涂炭。隋文帝纳独孤后之言黜太子勇，立炀帝，遂失天下。由此观之，不可不慎。陛下必欲为此，臣不敢奉诏。”上不悦。林甫初无所言，退而私谓宦官之贵幸者曰：“此主上家事，何必问外人！”上犹豫未决。惠妃密使官奴牛贵儿谓九龄曰：“有废必有兴，公为之援，宰相可长处。”九龄叱之，以其语白上；上为之动色，故讫九龄罢相，太子得无动。林甫日夜短九龄于上，上浸疏之。 
林甫引萧炅为户部侍郎。炅素不学，尝对中书侍郎严挺之读“伏腊”为“伏猎”。挺之言于九龄曰：“省中岂容有‘伏猎侍郎’！”由是出炅为岐州刺史，故林甫怨挺之。九龄与挺之善，欲引以为相，尝谓之曰：“李尚书方承恩，足下宜一造门，与之款昵。”挺之素负气，薄林甫为人，竟不之诣；林甫恨之益深。挺之先娶妻，出之，更嫁蔚州刺史王元琰，元琰坐赃罪下三司按鞫，挺之为之营解。林甫因左右使于禁中白上。上谓宰相曰：“挺之为罪人请属所由。”九龄曰：“此乃挺之出妻，不宜有情。”上曰：“虽离乃复有私。” 
于是上积前事，以耀卿、九龄为阿党；壬寅，以耀为左丞相，九龄为右丞相，并罢政事。以林甫兼中书令；仙客为工部尚书、同中书门下三品，邻朔方节度如故。严挺之贬洺州刺史，王元琰流岭南。 
上即位以来，所用之相，姚崇尚通，宋珪尚法，张嘉贞尚吏，张说尚文，李元纮、杜暹尚俭，韩休、张九龄尚直，各其所长也。九龄既得罪，自是朝廷之士，皆容身保位，无复直言。 
李林甫欲蔽塞人主视听，自专大权，明召诸谏官谓曰：“今明主在上，群臣将顺之不暇，乌用多言！诸君不见立仗马乎？食三品料，一鸣辄斥去，悔之何及！” 
补阙杜璡尝上书言事，明日，黜为下邽令。自是谏争路绝矣。 
牛仙客既为林甫所引进，专给唯诺而已。然二人皆谨守格式，百官迁除，各有常度，虽奇才异行，不免终老常调；其以巧谄邪险自进者，则超腾不次，自有它蹊矣。林甫城府深密，人莫窥其际。好以甘言啖人，而阴中伤之，不露辞色。凡为上所厚者，始则亲结之，及位势稍逼，辄以计去之。虽老奸巨猾，无能逃其术者。